இரவு 11 மணி அளவில் தினகரன் மதுரைக்கு வந்து சேர்ந்தார். பாப்பிஸ் ஹோட்டல் வாசலில் தகுதி நீக்கம் செய்யப்பட்ட 18 எம்.எல்.ஏ.க்களும் வந்து நின்று வரவேற்றனர். தஞ்சாவூரை சேர்ந்த இளைஞர் அணி நிர்வாகி ஒருவரும் அந்த நேரத்தில் அடித்துப் பிடித்து மதுரை வந்து சேர்ந்திருந்தார். அவரைப் பார்த்த தினகரன், ‘நீங்க தஞ்சாவூர்தானே... இங்கே எதுக்கு வந்தீங்க. இங்கே நான் யாரையும் வரச் சொல்லவில்லை. 18 பேரைத் தவிர வேற யாரையும் நான் ஹோட்டல் பக்கம் பார்க்கக் கூடாது எல்லாம் கிளம்புங்க...’ என அந்த நேரத்திலும் சத்தம் போட்டார். ‘நீங்க எல்லோரும் என்ன மனநிலையில் இருப்பீங்கன்னு என்னால புரிஞ்சுக்க முடியுது. இப்போ எதுவும் பேச வேண்டாம். எல்லாம் ரெஸ்ட் எடுங்க. காலையில் சந்திப்போம். எல்லோரும் சாப்பிட்டீங்களா?’ என்று கேட்க, ‘எல்லோரையும் சாப்பிட வெச்சுட்டேன் சார்..’ என்று தங்க தமிழ்ச்செல்வன் சொன்னார்.